成都書事百韻
作者：薛田
朝代：宋

paragraphs: 混茫丕變造西阡，物象熙熙被一川。
易覺錦城銷白日，難歌蜀道上青天。
雲敷牧野耕桑雨，柳拂旗亭市井煙。
院鎖玉溪留好景，坊題金馬促繁絃。
風流鋪席堆紅豆，瀟灑門庭映碧鮮。
表狀屢言同穎穗，敕書頻奬竝生蓮。
旋科杞樹炊香稻，剩種豌巢沃晚田。
仁宅不隳由政立，議闈無取任情遷。
民知禮遜蠶叢後，俗尚奢華邃古先。
繞郭波濤來浩浩，歸朝岐路去緜緜。
乍回黑水將成道，潛到青羊恐遇仙。
靚女各攻翻樣繡，袪商兼制砑綾牋。
壚邊泛蟻張裙幄，江上鳴鼉簇淚船。
石筍崚嶒衙對峙，琴臺恢闊寺相連。
羣葩艷裏珍禽語，百草香中瑞獸眠。
喜處必臻尤佇望，勝遊爭倦更遷延。
早荷葉底蹲鴟伏，椶樹梢頭亂蝶穿。
鹺發牢盆渾棄鹵，鐵資圜法免鉟鉛。
豐饒物態甯殊越，美麗姝姬酷類燕。
西海號雄彰傳紀，南康辭健積銘鎸。
良工手技高容學，妙隠丹方祕不傳。
倚劍靈關凌絕頂，夢刀孤壘削危巔。
金華巷陌遺三品，石鏡伽藍露一拳。
信落荆州隨鼓枻，檢頒芝闕聽摇鞭。
若量內地寒暄異，且在遐陬水陸全。
渝舞舊云傳樂府，巴談誰曰繫言詮。
九苞綰就佳人髻，三鬧裝成子弟韉。
欲辨坤維尋地理，纔臨益部認郊癦。
文翁室暗封苔蘚，葛亮祠荒享豆籩。
貨出軍儲推賑濟，轉行交子頌輕便。
氣蒸蒟蒻根鬚潤，日罩楩柟樹影圓。
藥市風光蟲蟄外，花潭遨樂鵙鳴前。
聚源待擬求鳬氏，貯怨那能雪杜鵑。
藂植森榮還蓊蔚，夾流湍迅迥潺湲。
鮮明機杼知無算，細碎錐刀不啻千。
合伴鴉鬟齊窈窕，對陪霓袖競翩翾。
五門冷映岷峨雪，千里爰疏灌堋泉。
茂盛八紘宜得最，膏腴十道比俱偏。
袁滋不到生無分，段相重來宿有緣。
款召相如登兔苑，驟遷太白步花磚。
葳蕤草木時爲瑞，奇秀江山代産賢。
曉後細風紅灼灼，夜中微雨碧芊芊。
錦亭焰燭明欹障，繡閣香毬暖熨氈。
寶塔徘徊停隼旟，觀街雜沓擁輜軿。
酴醾引架家家郁，躑躅攀條處處妍。
重愛魯儒提德柄，威降曹將董戎旃。
歡謠少負賨人勇，長講多經楚客禪。
似簇綺羅偏煥燿，如流車馬倍喧闐。
搘機顯綽名堪錄，題柱芬芳事莫捐。
李特鋒鋩徒恃險，張儀規畫自持顛。
鷹揚事業成悠久，烏合奸雄敗轉旋。
漫向鼎分澄霸道，却當龜化驗都鄽。
强貪楚滅悲傾轍，廣洽堯詢喜慕羶。
側弁猖狂拋玉斝，歸鞍酩酊墜金鈿。
氛埃屏息雲常覆，稼穡繁滋澤靡愆。
睿聖宵衣垂迺睠，貴臣馳馹每傳宣。
石牛邁路加歆饗，江瀆隆區助潔蠲。
避暑亭臺珍簟設，縱閒池沼釣絲牽。
遮蠻带礪長能固，捍蜀金湯遠益堅。
何武甲科曾繼踵，嚴遵卜兆罕差肩。
讎書競印諸家集，博識咸修百氏箋。
紙碓暮春臨岸滸，水樽春注截河壖。
華嚴像閣凉堪愛，浄衆松溪僻可憐。
學射崔嵬橫罨靄，放生寬廣媚漪漣。
蘚庭嫩筍青篸篸，風檻新荷綠扇扇。
守戍貔貅千萬騎，采葑簪笏兩三員。
清江瀉勢方流巽，大面盤形正壓乾。
電掃谷風藏虎嘯，雷瞋宮樹灑龍涎。
郃占逖應星舒彩，欒噀端聆火撲燃。
令範式驅民缺缺，咨謀疇倚道平平。
性寒甘蔗猱偷齧，體膩芭蕉蠹莫沿。
誌讀備興重掩卷，史看唐幸嫩終篇。
雕盤姹女呈酥作，水巷癡童颺紙鳶。
初下鹿頭迷鄠杜，暫來犀浦誤伊瀍。
變秦言語生皆會，戀土情懷死不悛。
結厦斧斤宗簡易，入神丹雘勵精專。
柳隄夜月珠簾捲，花市春風繡幕褰。
十縣版圖分戶籍，一城牌肆係民編。
受辛滋味饒薑蒜，劇饌盤餐足鮪鱣。
月季冒霜秋肯挫，荔枝衝瘴夏宜然。
幾番藂箐鳴虛籟，是箇園林噪嬾蟬。
蠢動乘時先養育，菁英屆候別陶甄。
地丁葉嫩和嵐採，天蓼芽新入粉煎。
平代啟闈聞繼岌，監軍憑軾見劉焉。
蕙蘭馥裛幽蹊畔，菱芡交鋪曲島邊。
繪網晚晴誇蹴踘，畫繩寒食戲鞦韆。
氤氳紫霧濛都邑，縹緲彤霞聚偓佺。
螭伏自然銷劍戟，螻翻幾度起戈鋋。
宦遊止歎音塵闕，鄉飲何驚歲月遄。
靈壽桃枝奇共結，金砂銀鑠貴相聯。
埋輪昔按均輸命，叱馭今分太守權。
徒爲行春飛皂蓋，詎能許國報青錢。
政經旋考尤多僻，民瘼深求尚未痊。
雖愧袴襦非叔度，且期毫墨有馮涓。
僶遵廉察思從訓，克謹操修敢好畋。
南市醉過攢幟隊，西樓歡坐列瓊筵。
煩囂謹畏傷淳厚，慧黠周防近巧諞。
重祿省心宜致寇，薄材莊貌若臨淵。
扶危頗異巢居幕，勸善還同矢在弦。
叨蒞一麾康遠俗，等閒光景又三年。